b'\n_START_ARTICLE_\nPikkupojat\n_START_SECTION_\nTuotanto\n_START_PARAGRAPH_\nSpede k\xc3\xa4ytti t\xc3\xa4ss\xc3\xa4 elokuvassa viel\xc3\xa4 kolmannen kerran TV-tekniikan edullisuutta hyv\xc3\xa4kseen. Elokuva on alkujaan kuvattu l\xc3\xa4hes kokonaan videonauhalle muutamaa kohtausta lukuun ottamatta ja kopioitu valmiiksi leikattuna elokuvafilmille elokuvateatteriesityksi\xc3\xa4 varten.\n_START_SECTION_\nJuoni\n_START_PARAGRAPH_\nKes\xc3\xa4m\xc3\xb6kkien luvatussa maassa kaikki ovat naapuruksia, vaikka enimm\xc3\xa4n aikaa riidoissa. Johtaja Hugo R\xc3\xb6gstrand k\xc3\xa4y m\xc3\xb6kilt\xc3\xa4 kaupungissa ty\xc3\xb6ss\xc3\xa4. Sill\xc3\xa4 v\xc3\xa4lin perheen \xc3\xa4iti on tulossa hulluksi yritt\xc3\xa4ess\xc3\xa4\xc3\xa4n pit\xc3\xa4\xc3\xa4 kurissa perheen kolmea poikaa. Naapurissa lomailee upseeri J\xc3\xa4p\xc3\xa4l\xc3\xa4 ja toisessa m\xc3\xb6kiss\xc3\xa4 keksij\xc3\xa4 Ysk\xc3\xa4nen._NEWLINE_Jatkuvat rajariidat ja yhteinen puhelinlinja koettelevat naapurisopua. Pikkupojillakin on osuutensa asiaan, sill\xc3\xa4 he kilpailevat siit\xc3\xa4 kuinka monta oikeusjuttua he onnistuvat j\xc3\xa4rjest\xc3\xa4m\xc3\xa4\xc3\xa4n J\xc3\xa4p\xc3\xa4l\xc3\xa4n ja Ysk\xc3\xa4sen v\xc3\xa4lille. Pojat toimimat viestien v\xc3\xa4litt\xc3\xa4jin\xc3\xa4 ja v\xc3\xa4\xc3\xa4rist\xc3\xa4v\xc3\xa4t naapurusten kommentit pahimman mukaan._NEWLINE_Vesa-Matti Loiri, Spede Pasanen ja Simo Salminen esiintyv\xc3\xa4t kaksoisrooleissa. He esitt\xc3\xa4v\xc3\xa4t 6-, 5- ja 4-vuotiaita pikkupoikia, upseeria, poikien is\xc3\xa4\xc3\xa4 ja keksij\xc3\xa4\xc3\xa4. My\xc3\xb6s Riitta V\xc3\xa4is\xc3\xa4nen on kaksoisroolissa keksij\xc3\xa4 Ysk\xc3\xa4sen vaimona ja tytt\xc3\xa4ren\xc3\xa4.\n_START_SECTION_\nArvioita\n_START_PARAGRAPH_\nPikkupoikien ensi-ilta-arviot olivat j\xc3\xa4rjest\xc3\xa4\xc3\xa4n murskaavia ja syyttiv\xc3\xa4t Spede\xc3\xa4 kustannusten minimoinnista ja kaikinpuolisesta hutiloinnista. Video-oppaassa vuodelta 1994 Bello Romano sanoo, ettei kaikkia yhden idean tv-sketsej\xc3\xa4 pit\xc3\xa4isi venytt\xc3\xa4\xc3\xa4 kokoillan elokuvaksi. H\xc3\xa4n antaa Pikkupojille yhden t\xc3\xa4hden viidest\xc3\xa4, mik\xc3\xa4 vastaa sanallista arviota \xe2\x80\x9dhuono\xe2\x80\x9d.'